Ansambel Kreatiivmootor 28. märtsil 2014 esinemas Tallinn Music Weekil
**Kreatiivmootor** on alternatiivmuusikat viljelev Eesti ansambel, mille asutasid 2003. aastal Tallinnas Roomet Jakapi (laul) ja Allan Plekksepp (kitarr). 

Bändi muusikale on iseloomulikud sürreaalsus ja Roomet Jakapi vokaalimprovisatsioonid. Kriitikute tähelepanu on pälvinud muusikute akadeemiline taust ning tekstide mitmekesine kultuuriline päritolu: näiteks on muusikapala "Kaubanduslikud teadaanded" tekstiks nõukogudeaegne reklaam, "William ja Mary" seevastu kirjeldab teadusloost tuntud juhtumit 17. sajandi Briti filosoofi ja astronoomi William Whistoniga, keda Jakapi on käsitlenud ka teadusartiklites. Samuti tõlgendatakse Kreatiivmootorit sageli iroonia ja huumori võtmes, nii kirjutab Kaarel Kressa: "Üldiselt ma jälestan "naljabände", aga ega Kreatiivmootor seda polegi, nad on lihtsalt vaimukad. /---/ See bänd teeb enda tõsiselt võtmise väga raskeks, aga nii andekaid tüüpe peab tõsiselt võtma."

Kreatiivmootori muusikat on iseloomustatud üpris erinevalt. Berliini muusikaürituse Popkomm saidil öeldakse, et see oli algselt "veider lo-fi dada-pop, millelaadset keegi varem kuulnud pole", kuid on nüüd muutunud mitmekesisemaks ja lihvitumaks: "hüpnootiline elektrooniline gruuv, mida rikastavad psühhedeelsed akustilised helid, instrumentaal- ja vokaalimprovisatsioon". Ansambli esinemist Islandil kirjeldas Briti muusikakriitik John Rogers nii: "Eestist Tallinnast pärinev Kreatiivmootor ei sarnane ühegi teise bändiga. Nende kriiskav ja lalisev šamaanist laulja Roomet Jakapi (kes on ka filosoofiaprofessor) purustab oma esinemises täielikult kõne ja keele, kasutades sõnadena hullunud helisid ja silpe omaenese hüperkommunikatiivses keeles."

Erkki Hõbe sõnul on ansambel "trotslikult ekstsentriline". Kriitik Mart Kuldkepi hinnangul on Kreatiivmootorile varem olnud iseloomulikud "osalt taotluslikud, osalt ka häbenemata ebaprofessionaalsusest tulenevad sürrealistlikud momendid", "suurejoonelised vokaalsed eksperimendid" ja "naivistlikult monotoonsed taustad", kuid 2010. aasta plaat "Kaleidoskoop" annab märku kujunemisest "päris-bändiks". Andes plaadile maksimumhinde, kirjutab Kuldkepp: "Kreatiivmootor võikski olla soome-ugri parim *horror*-bänd, kui nende looming poleks kõige veidra ja õudse kõrval ka hirmus lapsik ja pinnapealne." Klassikaraadio saatetutvustuse kohaselt sarnaneb Kreatiivmootori looming dadaismiga, kuivõrd neid mõlemat "läbib mängulisus, vabadus materjaliga ümber käimisel, provokatiivsus ja dogmade murdmine".

Kreatiivmootori 2019. aasta plaadi "Mentalbau" asetas ERRi kultuuriportaal aasta edetabelis Eesti plaatidest kõrgeimale, üldarvestuses 5. kohale, nimetas "Mentalbaud" "filosoofilis-dadaistlik-huligaanseks". ERRi kriitik Norman Kuusik leidis, et "Mentalbaul" on ansambel "kõvasti absurdsuses tagasi tõmmanud", nii et "mitmekesine ja lihvitud "Mentalbau" kõlab vägagi terviklikult ja üha vähem nagu häälutuste ja vabas vormis jazz'i ümber ehitatud avangardistlik kunstiprojekt", olles "igati heas mõttes küpse bändi album".

Liikmed
-------

Roomet Jakapi esinemab koos Kreatiivmootoriga Tallinn Music Weekil (2014)
Maria Lepik esinemab Kreatiivmootori koosseisus 2014. aastal (Tallinn Music Week)
* Roomet Jakapi – laul, *live*-elektroonika
* Allan Plekksepp – kitarr, basskitarr, programmeerimine
* Harri Altroff – klahvpillid, basskitarr
* Maria Lepik – saksofon
* Ingrid Aimla – löökpillid
* Kaur Garšnek – kitarr, programmeerimine, *live*-elektroonika, süntesaatorid ja klahvpillid
* Madis Paalo – trummid
* Eerik Hanni – programmeerimine, video
* Alvin Raat - elektrikitarr

Diskograafia
------------

Albumid
* "Irratsionaalne" (2007, Odessa Records)
* "Before you think" (EP koos Pastor Willardiga)
* "Kaleidoskoop" (2010)
* "Algne sülg esitab" (2016)
* "Mentalbau" (2019)

Singlid
* "Pillerkaar" (2006)

Viited
------

1. ↑  "Nädala plaat" EPL, 3. aprill 2010
2. ↑
3. ↑   "Kreatiivmootor Smash Music Into Joyful Sonic Non Sequitors"
4. ↑  Erkki Hõbe "Murufestivali viies suvi" Postimees, 4.07.2011
5. ↑  Mart Kuldkepp "Muusikaline peetus ja pidamatus: Kreatiivmootor "Kaleidoskoop"" Eesti Ekspress, 11. aprill 2010
6. ↑  Kreatiivmootor Klassikaraadio saates "Areaal"
7. 1 2  Valner Valme Autahvel. Aasta albumid 2019, kohad 50.-1. ERR, 09.12.2019
8. 1 2  Norman Kuusik Kreatiivmootor on kõvasti absurdsuses tagasi tõmmanud Müürileht/ERR 18.12.2019
9. ↑
10. ↑  Kreatiivmootor - Irratsionaalne (CD, Album), Discogs
11. ↑  "Von Krahl - HUH presents: Kreatiivmootor". Originaali arhiivikoopia seisuga 7. märts 2014. Vaadatud 19. aprillil 2012.
12. ↑  Pillerkaar: Product details at the Amazon.co.uk website

Välislingid
-----------

|  |  |
| --- | --- |
|  | Pildid, videod ja helifailid Commonsis: **Kreatiivmootor** |

* Kreatiivmootori koduleht
* Kreatiivmootori koduleht
* Kreatiivmootor andmebaasis MusicBrainz (*inglise keeles*)
* Kreatiivmootor portaalis Discogs
* Tõnu Kaalep "Kreatiivmootor. "Irratsionaalne"" Eesti Ekspress, 12. juuli 2007 (plaadiarvustus)
* Mart Kuldkepp "Muusikaline peetus ja pidamatus: Kreatiivmootor "Kaleidoskoop"" Eesti Ekspress, 11. aprill 2010 (plaadiarvustus)
* Mart Kuldkepp "Kreatiivmootori nõudmised ­enesele on kasvanud" Eesti Ekspress, 11. aprill 2010 (intervjuu)
* Mart Niineste, Tiiu Laks "Kreatiivmootori irratsionaalid uuel plaadil" EPL, 3. aprill 2010
* Kaur Garšnek "Kohalik ja kohatu" Sirp, 31.08.2007
* Kreatiivmootor Klassikaraadio saates "Areaal"
* Kreatiivmootori stuudiokontsert Klassikaraadios, saates "Areaal LIVE"
* Kreatiivmootori "Tulge, bakhandid!" esinemisel Tartu Pärmivabrikus (20. detsember 2008)
* Video "Mõnud" ERR-i saatest "Teadlaste öö" (2010)